Kommissionens forordning (EF) nr. 1343/2003

af 23. juli 2003

om suspension i yderligere seks måneder af ordningerne i Rådets forordning (EF) nr. 2007/2000 om exceptionelle handelsforanstaltninger for lande og territorier, der deltager i eller er knyttet til Den Europæiske Unions stabiliserings- og associeringsproces, hvad angår sukker henhørende under KN-koderne 1701 og 1702, der importeres fra Serbien og Montenegro

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2007/2000 af 18. september 2000 om exceptionelle handelsforanstaltninger for lande og territorier, der deltager i eller er knyttet til Den Europæiske Unions stabiliserings- og associeringsproces samt om ændring af forordning (EF) nr. 2820/98 og ophævelse af forordning (EF) nr. 1763/1999 og forordning (EF) nr. 6/2000(1), senest ændret Kommissionens ved forordning (EF) nr. 607/2003(2), særlig artikel 12, stk. 3, og

ud fra følgende betragtninger:

(1) I henhold til Kommissionens forordning (EF) nr. 764/2003(3) suspenderedes præferenceordningerne i forordning (EF) nr. 2007/2000 for sukker henhørende under KN-koderne 1701 og 1702, der importeres fra Serbien og Montenegro, for en periode af tre måneder.

(2) Grundlaget for denne beslutning var, at man havde konstateret, at Serbien og Montenegros system til certificering af og kontrol med den præferentielle oprindelse af sukker under KN-koderne 1701 og 1702 ikke giver de serbisk-montenegrinske myndigheder mulighed for at kontrollere varernes oprindelsesstatus og indgå i det administrative samarbejde, som er påkrævet i forbindelse med kontrol med oprindelsesbeviser.

(3) Der blev derfor truffet beslutning om suspensionsforanstaltningen i medfør af bestemmelserne i artikel 12, stk. 1, i forordning (EF) nr. 2007/2000.

(4) I artikel 12, stk. 3, i forordning (EF) nr. 2007/2000 står der, at Kommissionen ved udløbet af suspensionsperioden træffer beslutning om enten at bringe den midlertidige suspension til ophør eller at forlænge suspensionsforanstaltningen.

(5) Der er stadig ikke i nævneværdig grad rettet op på manglerne i Serbiens og Montenegros certificerings- og kontrolsystem for sukkers præferentielle status på trods af de serbisk-montenegrinske myndigheders igangværende bestræbelser på at forbedre systemet. Man må i øvrigt forvente, at det vil tage et vist stykke tid, før situationen kan anses for at være tilfredsstillende igen.

(6) Kommissionen mener derfor, at suspensionsforanstaltningen i medfør af bestemmelserne i artikel 12, stk. 3, i forordning (EF) nr. 2007/2000 bør forlænges i yderligere seks måneder, hvad angår sukker henhørende under KN-koderne 1701 og 1702, og hvis oprindelsessted er angivet som Serbien og Montenegro.

(7) Toldkodeksudvalget er blevet informeret -

UDSTEDT FØLGENDE FORORDNING:

Artikel 1

Præferenceordningerne i forordning (EF) nr. 2007/2000 for sukker henhørende under KN-koderne 1701 og 1702, der importeres fra Serbien og Montenegro, suspenderes i yderligere seks måneder.

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Den anvendes fra den 8. august 2003.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 23. juli 2003.

På Kommissionens vegne

Frederik Bolkestein

Medlem af Kommissionen

(1) EFT L 240 af 23.9.2000, s. 1.

(2) EUT L 86 af 3.4.2003, s. 18.

(3) EUT L 109 af 1.5.2003, s. 13.